‘गोलमेसिन’ एमबाप्पे
यसपल्ट फ्रान्सेली लिग–वान पेरिस सेन्ट जर्मेन (पीएसजी) ले जित्नैमा कुनै शंकै छैन । फ्रान्सको आफ्नै केयलिन एमबाप्पे मात्र होइन, लियोनल मेसी र नेयमर जत्तिको खेलाडी भएको क्लबले लिग नजिते कसले जित्ने ? सबैले भन्ने पनि यस्तै हो ।
काठमाडौँ — यसपल्ट फ्रान्सेली लिग–वान पेरिस सेन्ट जर्मेन (पीएसजी) ले जित्नैमा कुनै शंकै छैन । फ्रान्सको आफ्नै केयलिन एमबाप्पे मात्र होइन, लियोनल मेसी र नेयमर जत्तिको खेलाडी भएको क्लबले लिग नजिते कसले जित्ने ? सबैले भन्ने पनि यस्तै हो ।तर अहिले तत्काल पीएसजीमा सबथोक राम्रो भइरहेको भने छैन । लिगका आफ्नो पछिल्लो खेलमा पीएसजी लोरिन्टसँग ३–१ ले पराजित भयो । त्यो पनि आफ्नै घरमा ।पीएसजीका तर्फबाट सम्भव त्यो एक गोल पनि अरू कोही होइन, एमबाप्पेले गरेका थिए । लिग तालिकामा पीएसजी ७५ अंकमा शीर्ष स्थानमा छ, ३३ खेल खेलेर । दोस्रो स्थानमा रहेको मार्सेले पनि समान ३३ खेल खेलेको छ र उसको अंक रहेको छ, ७० । भनेपछि लिगमा पाँच चरणका खेल मात्र बाँकी छँदा पीएसजी र मार्सेबीचको अन्तर भनेको पाँच अंक मात्रै हो । फेरि मार्से पीएसजीको त्यस्तो शत्रु क्लब हो, जसलाई पीएसजीका हरेक असफलतामा खुसी लाग्ने गर्छ ।पीएसजीलाई उपाधि जित्नबाट रोक्न मार्सेले सबथोक गर्नेछ, आफूले सक्दो । सन् २०२० मा पीएसजी युरोपेली च्याम्पियन्स लिगको फाइनल पुगेको थियो । युरोपेली क्लब फुटबलका सबैभन्दा ठूलो प्रतियोगितामा पीएसजीको यो नै अहिलेसम्मको सबैभन्दा राम्रो प्रदर्शन हो । फाइनलमा पीएसजी बायर्न म्युनिकको हातबाट १–० ले पराजित भयो । पीएसजी के पराजित भयो, मार्सेका समर्थकले सडक सडकमा आर्लेर मस्त खुसियाली मनाए ।यस्तो किनभने पीएसजी त्यस फाइनलमा पराजित हुनुको अर्थ हो, मार्से त्यस्तो एक्लो फ्रान्सेली टिम रहनेछ, जसले च्याम्पियन्स लिग जितेको छ । सन् १९९३ मा मार्सेले एसी मिलानलाई हराएर यो उपाधि जितेको थियो । एक से एक खेलाडी किनेर पनि, आफूले सक्दोभन्दा बढी खर्च गरेर पनि पीएसजीले अहिलेसम्म च्याम्पियन्स लिग जित्न सकेको छैन । कतार स्पोर्ट्स इन्भेस्टमेन्टले क्लब किनेयता यसलाई युरोपको च्याम्पियन बनाउन के मात्र गरेन, तर कहिले पनि सफलता हात परेन ।सन् २०११ मा कतारीहरूले पीएसजी किनेका थिए र त्यसयता मन खुलेर खर्च गरिरहेका छन् । यस पटकको सिजनमा पनि पीएसजी खालि अन्तिम १६ मै रोकियो । फेरि एकपल्ट उसलाई बायर्नले माथ खुवायो । यस्तै पृष्ठभूमिमा पीएसजीले फेरि एकपल्ट फ्रान्सको माथिल्लो डिभिजन जित्छ भने त्यसमा खासै मज्जा नै के रह्यो र ? जित्न सकेन भनेचाहिँ त्यो प्रलय समान हुनेछ । यी सबै पृष्ठभूमिबीच फेरि एकपल्ट एमबाप्पे चर्चामा छन् ।उनले अर्को सिजनका लागि के गर्नेछन्, सबैमा त्यसमा चासो छ । लगातारको च्याम्पियन्स लिगको असफलतापछि पीएसजीले पनि आफ्नो नीति परिवर्तन गर्न लागेको छ । त्यो भनेको कतार स्पोर्ट्स इन्भेस्टमेन्ट नै भयो । त्यो नीतिअनुसार आउने सिजनका लागि पीएसजीले एमबाप्पेलाई केन्द्रमा राखेर युवा टिम बनाउँदै छ, जसमा सम्भवतः मेसी र नेयमर हुने छैनन् । कम्तीमा मेसी त हुने छैनन् नै । पीएसजीको अबको नीति हो, फ्रान्सेली युवा खेलाडीको उत्पादन गर्ने र त्यसकै मदतले बलियो टिम बनाउने ।यसअघि जस्तो नाम चलेका खेलाडी किनेर मात्र टिम बलियो नबनाउने । यसका लागि पीएसजीले एमबाप्पेलाई फकाइरहेको छ । सबैलाई थाहा छ, नेयमर विश्व फुटबलका अबका सबैभन्दा ठूला स्टार हुन् । मेसी र क्रिस्टियानो रोनाल्डोपछि अबका सबैभन्दा ठूलो नाम यी नै त हुन् । एमबाप्पे अहिले भर्खर २४ वर्षका भए । उनका सामु प्रचुर सम्भावना कायम छन् । यत्तिको उमेरमै उनले विश्वकपको दुई संस्करणका फाइनल खेलिसकेका छन् ।त्यसमध्ये रुसमा भएको विश्वकपमा त उनी विजेता नै रहे, कतारमा मात्र अर्जेन्टिनापछि दोस्रो स्थानमा चित्त बुझाउनुपर्‍यो । मेसी र रोनाल्डोको युग सकिएपछि सबैको ध्यान उनमै हुनेछ । सुरुमा उनी मोनाकोको खेलाडी थिए, सन् २०१७–१८ मा पहिलो पल्ट पीएसजी गए । त्यति बेला उनी ऋणमा त्यता गएका थिए । त्यसको एक वर्षपछि उनले पीएसजीसँग स्थायी अनुबन्ध नै गरे । त्यसयता उनले पीएसजीका लागि १ सय २९ गोल गरिसकेका छन् ।उनी पीएसजीका लागि सर्वाधिक गोल गर्ने खेलाडी पनि बनिसके । उनलाई फ्रान्समा रहेको विविधताबीच एकताको प्रतीकका रूपमा पनि लिने गरिन्छ । उनी आधुनिक फ्रान्सका अनुहार हुन् । फेरि उनी मेसीको फुटबलका प्रशंसक पनि होइनन् उनका लागि अर्जेन्टिनी सहकर्मी विश्वकै उत्कृष्ट खेलाडी होइनन् । उनलाई मेसीभन्दा रोनाल्डो नै मन पर्छ । सानोमा उनी आफ्नो कोठाको भित्ता भरी रोनाल्डोकै तस्बिर राख्थे ।अनि उनी जिनेदिन जिदानलाई पनि उत्तिकै मन पराउँछन् । जिदानपछि फ्रान्सले पाएको सबैभन्दा राम्रा खेलाडी एमबाप्पे नै हुन् । तर उनले अहिलेसम्म फ्रान्सबाहिर क्लब फुटबल खेलेका छैनन् । फ्रान्समै रहने हो भने उनको हैसियत मेसी र रोनाल्डो जत्तिको नहुने भन्नेहरू पनि छन् । युरोपका तीन लिग त इंग्लिस प्रिमियर लिग, इटालीको सिरी ‘ए’ र स्पेनको ला लिगा नै भए । त्यसपछि बल्ल जर्मनीको बुंडेसलिगा आउँछ । अनि मात्रै फ्रान्सेली लिग–वान ।फ्रान्सको यो माथिल्लो डिभिजनको लिगलाई खासै उम्दा नभएको आरोप लगाउनको पनि संख्या पनि कम्ती छैन । यही जमातले भन्छ, अबको सिजन एमबाप्पेले अन्यत्र जानैपर्छ । उसलाई सुहाउने क्लब धेरै अर्थमा स्पेनमा छ, विशेषतः रियल म्याड्रिड । अथवा इंग्ल्यान्डका कुनै ठूला क्लब । पोहोर सिजनै एमबाप्पेलाई रियलले लगभग किनिसकेको थियो, तर अन्त्यमा आएर कहाँनिर के भयो, कसैले थाहै पाएनन् । गत सिजननै उनले पीएसजीसँग नयाँ अनुबन्ध पनि गरे र यो सन् २०२५ सम्म कायम रहनेछ ।एमबाप्पेलाई पीएसजी छाडेर अन्यत्रा जान उक्साइरहेका सबैभन्दा अगाडि छन्, फ्रान्सकै पुराना खेलाडी इमानुल पेटी । उनी भन्छन्, ‘एमबाप्पे १७ वर्षको उमेरदेखि नै स्टार खेलाडी छन् । फ्रान्समा उनले आफूले सक्दो सबै कीर्तिमान आफ्नो नाममा बनाइसके । तर उनले च्याम्पियन्स लिग जित्न सकेका छैनन् । विश्वकै उत्कृष्ट खेलाडी हुन् र बेलन डे’अर उपाधि जित्न एमबाप्पेले च्याम्पियन्स लिग जित्नैपर्छ ।’ सायद पीएसजीले अबका सिजन च्याम्पियन्स लिग जित्नेमा पेटीलाई पनि शंका छ ।उनी के पनि मान्छन् भने पोहोर सिजन जे जस्तो भए पनि एमबाप्पे आउने भयो भने रियलले आफ्नो ढोका सधैंका लागि खुल्ला राख्ने नै छ । फेरि रियल भनेको च्याम्पियन्स लिगको राजा हो । यो च्याम्पियन्स लिगको डिफेन्डिङ च्याम्पियन मात्र होइन, यो जत्तिको च्याम्पियन्स लिगमा सफल क्लब अरू कुनै छैन । त्यसैले रियल एमबाप्पेबीच मिलन हुनु नै पर्छ भन्नेहरू धेरै छन् । त्यसैले फुटबलको यो सिजन सकिँदा सबैभन्दा ठूलो प्रश्न हुनेछ, के एमबाप्पेले पीएसजी छाड्ने छन् त ?